钦定古今图书集成/历象汇编/乾象典/第052卷 > 毕宿
## 钦定古今图书集成/历象汇编/乾象典/第052卷 > 毕宿

按：《诗经小雅大东》：“有救天毕载施之行。”

〈朱注〉《天毕》，毕星也，状如掩兔之毕。言其无实用，但施之行列而已。

渐渐之石，月离于毕，俾滂沱矣。

〈朱注〉《离》，月所宿也。“月离毕”，将雨之征也。〈大全〉《朱子》曰：“毕是漉鱼的叉网，漉鱼则其汁淋漓而下，若雨然。毕星名义盖取此，今毕星上有一柄，下开两叉，形亦类毕，故月宿之则雨。”

按《礼记月令》：“孟秋之月旦毕中。”

按《尔雅释天》：“浊谓之毕。”

〈注〉掩兔之毕，或呼为“浊”，因星形以名。〈疏〉毕，西方之宿名，一名浊。《诗小雅》云：“有救天毕。”《毛传》云：“救毕貌。毕所以掩兔。”《特牲馈食礼》曰：“宗人执毕。”郑注云：“毕状如叉，盖为其似毕星，取名焉。”然则掩兔祭器之毕，俱象毕星为之，但掩兔之毕，施网为异尔。

按《星经》阙按《史记天官书》：“毕曰罕车为边兵，主弋猎。”

〈注〉《正义》曰：毕八星曰“罕车”，为边兵，主弋猎。其大星曰“天高”，一曰边将，四夷之尉也。

按：《汉书天文志》同。

按《晋书天文志》：“毕八星，主边兵，主弋猎。其大星曰天
高，一曰边将，主四夷之尉也。”

按：《隋书天文志》同。

按《宋史天文志》，“汉永元铜仪，毕十六度。旧去极七十
八度。景祐测验，毕宿十七度，距毕口北星去极七十
七度。”

按《观象玩占》，“毕八星，附耳一星。又曰军车，主边兵、弋
猎、田狩之事。一曰天耳，一曰天口，一曰虎口，一曰浊，
一曰天都尉，主制候四方。一曰天空，水星也。又为天
狱，主伺鬼方之动静，察奸谋以备外慝。”故直冲地之
阳，以为四夷之候，立附耳以讥不详。又主街市，主阴
雨，天之雨师也。其北上七尺为日月五星。中道。毕，主
山河以南中国也。中国于四海内则在东南，为阳。昴
毕之间谓之“天街”，阴阳两界之所分。毕为阳国，昴为
阴国。毕左股大星曰“天高”，为边将，主扫奸凶，通外域。